Legal Document

Category: 16

Text:
Περί οργανώσεως των Υπηρεσιών του Επαγγελματικού Επιμελητηρίου Πειραιώς.Άρθρο 1 1 Οι Υπηρεσίες του Επαγγελματικού Επιμελητηρίου Πειραιώς (Ν. 3305/1925- ΦΕΚ 93/Α/25) διαρθρώνονται σε επίπεδο Διεύθυνσης, η οποία συγκροτείται ως εξής: α. Τμήμα Επαγγελματικών θεμάτων. β. Τμήμα Μητρώου. γ. Τμήμα Διοικητικού. δ. Τμήμα Οικονομικού. ε. Τμήμα Ναυτιλιακών και Τουριστικών θεμάτων. στ. Τμήμα Μηχανογραφικών Εφαρμογών. 2.Αυτοτελή Γραφεία: 1)Γραφείο Τύπου Εκδόσεων και Δημοσίων Σχέσεων. 2)Νομικών Υποθέσεων. Άρθρο 2 Αρμοδιότητες Οι αρμοδιότητες της Δ/νσης ανάγονται στα παρακάτω θέματα, τα οποία κατανέμονται μεταξύ των Τμημάτων και των Αυτοτελών Γραφείων, ως εξής: α. ΤΜΗΜΑ ΕΠΑΓΓΕΛΜΑΤΙΚΩΝ ΘΕΜΑΤΩΝ Στην αρμοδιότητα του Τμήματος Επαγγελματικών θεμάτων, ανήκουν: - Η μελέτη, αντιμετώπιση και παρακολούθηση κάθε θέματος που αφορά τα Επαγγέλματα της περιφέρειας και την εφαρμογή των σχετικών διατάξεων, νόμων και κανονιστικών γενικά πράξεων, καθώς και η ενημέρωση των μελών του Επιμελητηρίου επί των εκάστοτε ισχυόντων. - Η εισήγηση σε σχέδια νόμων, Π. Διαταγμάτων και αποφάσεων, που αφορούν τα επαγγέλματα. - Η μέριμνα για τον καθορισμό των θεμάτων και σχετικών εισηγήσεων του Επιμελητηρίου σε τυχόν συνέδρια των Επαγγελματιών και άλλων σχετικών εκδηλώσεων. - Η συγκέντρωση στοιχείων και πληροφοριών, η επεξεργασία και ανάλυση αυτών και η κατάρτιση μελετών επί θεμάτων αναγομένων στα επαγγέλματα, τις υπηρεσίες και την εν γένει οικονομία της χώρας. - Η έρευνα της αγοράς και η μελέτη των προβλημάτων που ανακύπτουν για τα επαγγέλματα. Η κατάρτιση προγράμματος επί της πορείας και της δραστηριότητας του Επιμελητηρίου ως γνωμοδοτικού οργάνου της πολιτείας και ως φορέα ανάπτυξης και προαγωγής των επαγγελμάτων. - Η συγκέντρωση και επεξεργασία στατιστικών στοιχείων για την ενάσκηση του γνωμοδοτικού έργου του Επιμελητηρίου και για την ανάπτυξη και προαγωγή των επαγγελμάτων. Η επιμέλεια της προπαρασκευής για συμμετοχή του Επιμελητηρίου σε συνέδρια εσωτερικού και εξωτερικού ως και σε εμπορικές αποστολές. Η μελέτη και η πρόταση μέτρων για την απλούστευση των διαδικασιών μέσα στο Επιμελητήριο για την αύξηση της παραγωγικότητας και την ταχύτερη εξυπηρέτηση των συναλλοσσομένων. - Η καταγραφή των επιτόπιων εμπορικών συνηθειών και εμπορικών εθίμων. - Η τήρηση ευρετηρίου των εκάστοτε υφισταμένων Σωματείων- Ενώσεων, Ομοσπονδιών, Συνεταιρισμών, κλπ. β. ΤΜΗΜΑ ΜΗΤΡΩΟΥ Στην αρμοδιότητα του Τμήματος Μητρώου, ανήκουν: - Η τήρηση του μητρώου των μελών του Επιμελητηρίου, η συνεχής ενημέρωση του, καθώς και η έκδοση σχετικών πιστοποιητικών. - Η σύνταξη των εκλογικών καταλόγων για την ανάδειξη της Διοικήσεως του Επιμελητηρίου και κάθε σχετική εργασία με τις εκλογές. Η παραλαβή και έλεγχος δικαιολογητικών για την έκδοση άδειας παραγωγού Ασφαλίσεων Ασφαλιστικών πρακτόρων, Μεσιτών Ασφαλίσεων, Ασφαλιστικών Συμβούλων και Συντονιστών Ασφαλιστικών Συμβούλων, καθώς και τήρηση Ειδικού Μητρώου αυτών. Η επίδοση αδειών Μεσιτών Αστικών Συμβάσεων και τήρηση Ειδικού Μητρώου αυτών. - Κάθε σχετική εργασία για την διενέργεια δειγματοληψιών και πραγματογνωμοσυνών κατά τις κείμενες διατάξεις. - Η θεώρηση του ομοίου και γνησίου της υπογραφής των μελών του Επιμελητηρίου. γ. ΤΜΗΜΑ ΔΙΟΙΚΗΤΙΚΟΥ Στην αρμοδιότητα του Τμήματος Διοικητικού, ανήκουν: Η μέριμνα για όλα τα θέματα υπηρεσιακής κατάστασης προσωπικού, καθώς και η επεξεργασία στοιχείων για την σύνθεση και τις μεταβολές του, σύμφωνα με τις κείμενες διατάξεις. - Η μέριμνα για την διακρίβωση των αναγκών εκπαίδευσης προσωπικού. - Η μέριμνα για την εφαρμογή προγραμμάτων εκπαίδευσης προσωπικού στο εσωτερικό και εξωτερικό, στα πλαίσια της ισχύουσας κάθε φορά σχετικής νομοθεσίας. Η διακίνηση της αλληλογραφίας, δακτυλογράφηση, αναπαραγωγή εγγράφων και εντύπων, διεκπεραίωση και τήρηση του Γενικού Πρωτοκόλλου των εισερχομένων και εξερχόμενων εγγράφων. - Η μέριμνα για την βεβαίωση του γνήσιου της υπογραφής του προσωπικού και των πολιτών. - Η μέριμνα για την παραλαβή από το Εθνικό Τυπογραφείο των ΦΕΚ ή άλλων εντύπων και διανομή τους στα αρμόδια γραφεία. - Η μέριμνα για την φύλαξη και καθαρισμό της Υπηρεσίας. - Η μέριμνα για την λειτουργία του τηλεφωνικού κέντρου, τηλετύπων και λοιπών μέσων επικοινωνίας. - Η μέριμνα για την τήρηση των πρακτικών της Διοικητικής Επιτροπής και του Διοικητικού Συμβουλίου του Επιμελητηρίου. δ. ΤΜΗΜΑ ΟΙΚΟΝΟΜΙΚΟΥ Στην αρμοδιότητα του Τμήματος Οικονομικού, ανήκουν: - Η μέριμνα για την κατάρτιση και τροποποίηση του προϋπολογισμού του Επιμελητηρίου. - Η διαχείριση κάθε δαπάνης καθώς και η εκκαθάριση αποδοχών και γενικά αποζημιώσεων προσωπικού. Η μέριμνα για την είσπραξη κάθε εσόδου. Η μέριμνα για την προμήθεια κάθε μηχανήματος, υλικού, εφοδίου ή άλλου περιουσιακού στοιχείου, σύμφωνα με την ισχύουσα νομοθεσία. - Η μέριμνα για την εκτέλεση εργασιών (τυπογραφικών, επισκευής και συντήρησης κτιρίων, εγκαταστάσεων και μηχανημάτων, κλπ.). Η μέριμνα για την στέγαση της Υπηρεσίας. - Η μέριμνα για την διαχείριση υλικού της Υπηρεσίας. ε. ΤΜΗΜΑ ΝΑΥΤΙΛΙΑΚΩΝ ΚΑΙ ΤΟΥΡΙΣΤΙΚΩΝ ΘΕΜΑΤΩΝ Στην αρμοδιότητα του Τμήματος Ναυτιλιακών και Τουριστικών θεμάτων, ανήκουν: Η μελέτη, η αντιμετώπιση, η παρακολούθηση θεμάτων. η εφαρμογή διατάξεων, νόμων και κανονιστικών γενικά πράξεων, που αφορούν τα ναυτιλιακά και τουριστικά θέματα της περιφέρειας του Επιμελητηρίου. - Η ενημέρωση των μελών του Επιμελητηρίου για τα εκάστοτε ισχύοντα. - Η εισήγηση σε σχέδια νόμων, π. διαταγμάτων, αποφάσεων, σχετικών με ναυτιλιακά και τουριστικά θέματα. Η μέριμνα για καθορισμό θεμάτων-εισηγήσεων του Επιμελητηρίου σε σχετικά συνέδρια και άλλες εκδηλώσεις. - Η έρευνα της αγοράς και η μελέτη των προβλημάτων που ανακύπτουν για τα ναυτιλιακά και τουριστικά θέματα. - Η ενασχόληση με κάθε συναφές προς τα ανωτέρω έργα για την καλύτερη υποστήριξη από το Επιμελητήριο των ναυτιλιακών και τουριστικών θεμάτων. στ. ΤΜΗΜΑ ΜΗΧΑΝΟΓΡΑΦΙΚΩΝ ΕΦΑΡΜΟΓΩΝ Στην αρμοδιότητα αυτού του Τμήματος, ανήκουν: Η πλήρης κάλυψη των μηχανογραφικών αναγκών όλων των Τμημάτων της Υπηρεσίας από πλευράς ανάλυσης, σχεδίασης, προγραμματισμού, τεκμηρίωσης, υλοποίησης των εφαρμογών του και σύνταξης ειδικών τεχνικών μελετών και μελετών σκοπιμότητας, καθώς και τεχνικής υποστήριξης και ασφαλείας του υλικού εξοπλισμού και του λογισμικού. ζ. ΑΥΤΟΤΕΛΕΣ ΓΡΑΦΕΙΟ ΤΥΠΟΥ, ΕΚΔΟΣΕΩΝ ΚΑΙ ΔΗΜΟΣΙΩΝ ΣΧΕΣΕΩΝ Στην αρμοδιότητα του Γραφείου, υπάγονται: Η προβολή του έργου του Επιμελητηρίου δια του τύπου και κάθε άλλου πρόσφορου μέσου. - Η επιμέλεια για τις εκδόσεις του Επιμελητηρίου και η αποστολή αυτών στα μέλη και τους Οργανισμούς του εσωτερικού και εξωτερικού. Η έκδοση ενημερωτικών δελτίων τύπου, επί των πάσης φύσεως δραστηριοτήτων του Επιμελητηρίου. - Η παρακολούθηση του ημερήσιου τύπου και περιοδικού οικονομικού τύπου και η ενημέρωση των Υπηρεσιών για δημοσιεύματα σχετικά με τις αρμοδιότητες τους. Η μέριμνα για την λειτουργία της βιβλιοθήκης του Επιμελητηρίου και του εμπλουτισμού της με νέες εκδόσεις και γενικά έντυπο υλικό. Η επιμέλεια για την οργάνωση των εκδηλώσεων του Επιμελητηρίου για την υποδοχή και φιλοξενία των ξένων αποστολών, σε συνεργασία με τα αρμόδια Τμήματα και Γραφεία του Επιμελητηρίου. - Η επιμέλεια της σύνταξης, έκδοσης και διεκπεραίωσης του μηνιαίου Δελτίου του Επιμελητηρίου. η. ΑΥΤΟΤΕΛΕΣ ΓΡΑΦΕΙΟ ΝΟΜΙΚΩΝ ΥΠΟΘΕΣΕΩΝ Στην αρμοδιότητα του Γραφείου ανήκουν: Η γνωμοδότηση επί παντός νομικού ζητήματος. - Ο χειρισμός των δικαστικών υποθέσεων του Επιμελητηρίου. Η διά του Νομικού Συμβούλου εκπροσώπηση του Επιμελητηρίου, κατόπιν εντολής. Η παρακολούθηση της νομοθεσίας και των Πράξεων της Διοικήσεως που έχουν σχέση με τα Επιμελητήρια. Άρθρο 3 Σύσταση θέσεων Στο Επαγγελματικό Επιμελητήριο Πειραιώς, συνιστώνται τρεις (3) νέες θέσεις μόνιμου προσωπικού, Κλάδου ΔΕ Διοικητικού - Λογιστικού για εργασίες εισπράκτορα. Άρθρο 4 Διάρθρωση θέσεων 1.Οι θέσεις του μόνιμου προσωπικού κατά Κατηγορίες και Κλάδους, ορίζονται ως εξής: Α. ΚΑΤΗΓΟΡΙΑ ΠΕ - Κλάδος ΠΕ Διοικητικού - Οικονομικού: πέντε (5) θέσεις Β. ΚΑΤΗΓΟΡΙΑ ΤΕ - Κλάδος ΤΕ Διοικητικού - Λογιστικού: τρεις (3) θέσεις - Κλάδος ΤΕ Πληροφορικής: μία (1) θέση (Ειδικότητας Πληροφορικής) Γ. ΚΑΤΗΓΟΡΙΑ ΔΕ - Κλάδος ΔΕ Διοικητικού - Λογιστικού: δώδεκα (12) θέσεις εκ των οποίων: τρεις (3) θέσεις ειδικότητας Εισπράκτορα, καθώς και: (α) μία (1) προσωρινή για εργασίες εισπράκτορα, που προήλθε από την εφαρμογή των διατάξεων του άρθρου 2 και 3 του Ν. 1476/84, (β) μία (1) θέση προσωποπαγής άρθρο 25 Ν. 2190/94 και (γ) μία (1) θέση ειδικότητας εισπράκτορα προσωρινή, άρθρο 27 Ν. 2190/94. - Κλάδος ΔΕ Δακτυλογράφων - Στενογράφων: δύο (2) θέσεις, εκ των οποίων ειδικότητας δακτυλογράφων Ελληνικής, θέση μία (1) και ειδικότητας ξενόγλωσσων δακτυλογράφων μία (1) θέση. -Κλάδος ΔΕ Μεταφραστών - Διερμηνέων: μία (1) θέση ειδικότητας δύο ξένων γλωσσών (αγγλικής - γαλλικής) - Κλάδος ΔΕ Προσωπικού Η/Υ: δύο (2) θέσεις (ειδικότητας χειριστών ηλεκτρονικού υπολογιστή) Δ. ΚΑΤΗΓΟΡΙΑ ΥΕ - Κλάδος ΥΕ Επιμελητών: μία (1) θέση -Κλάδος ΥΕ Προσωπικού Καθαριότητας: μία (1) θέση Άρθρο 5 Προσωπικό με Σχέση Εργασίας Ιδιωτικού Δικαίου Αορίστου Χρόνου θέσεις προσωπικού με σχέση εργασίας Ιδιωτικού Δικαίου Αορίστου Χρόνου, που διέπεται από τις διατάξεις του άρθρου 25 του Ν. 1943/91: Ειδικοί Επιστήμονες: θέση μία (1) Οικονομολόγου, Ειδικού σε θέματα Επαγγελματικά και με άριστη γνώση μιας (1) ξένης γλώσσας (αγγλικής, γαλλικής ή γερμανικής). Άρθρο 6 Προσωπικό με Σχέση Έμμισθης Εντολής Μία (1) θέση Δικηγόρου παρ Αρείω Πάγω, ο οποίος προσλαμβάνεται κατά τις διατάξεις του ισχύοντα Κώδικα περί Δικηγόρων. Άρθρο 7 1.Της Διευθύνσεως του Επαγγελματικού Επιμελητηρίου Πειραιώς, προΐστανται υπάλληλοι του Κλάδου ΠΕ Διοικητικού - Οικονομικού και εν ελλείψει των Κλάδων ΤΕ Διοικητικού - Λογιστικού ή ΔΕ Διοικητικού - Λογιστικού (πλην της Ειδικότητας Εισπρακτόρων). 2.Των Τμημάτων, πλην του Τμήματος Μηχανογραφικών Εφαρμογών, καθώς και του Αυτοτελούς Γραφείου Τύπου Εκδόσεων και Δημοσίων Σχέσεων προΐστανται υπάλληλοι των Κλάδων ΠΕ Διοικητικού - Οικονομικού ή ΤΕ Διοικητικού - Λογιστικού ή ΔΕ Διοικητικού - Λογιστικού. 3.Του Τμήματος Μηχανογραφικών Εφαρμογών, προΐστανται υπάλληλοι του Κλάδου ΤΕ Πληροφορικής ή του Κλάδου ΔΕ Η/Υ και εν ελλείψει ΠΕ Διοικητικού -Οικονομικού ή ΤΕ Διοικητικού - Λογιστικού ή ΔΕ Διοικητικού - Λογιστικού, πλην της Ειδικότητας Εισπρακτόρων. 4.Του Γραφείου Νομικών Υποθέσεων προΐσταται Δικηγόρος με έμμισθη εντολή. Άρθρο 8 Μεταβατικές Διατάξεις Οι κατά την δημοσίευση του παρόντος υπηρετούντες υπάλληλοι κατατάσσονται αυτοδίκαια στις αντίστοιχες κατά Κλάδους και Κατηγορίες οργανικές θέσεις, που προβλέπονται στα άρθρα 4 και 5 του παρόντος. Οι διατάξεις του Π.Δ. 223/88 (ΦΕΚ 95/τ.Α/88) «Οργάνωση των Υπηρεσιών του Επαγγελματικού Επιμελητηρίου Πειραιώς» καθώς και άλλη σχετική διάταξη που ρυθμίζει άλλως τα της οργάνωσης των Υπηρεσιών του Επιμελητηρίου, καθώς και της διάρθρωσης των θέσεων του προσωπικού αυτού, καταργούνται με την δημοσίευση του παρόντος Π. Διατάγματος. Στον Υφυπουργό Εμπορίου αναθέτουμε την δημοσίευση και εκτέλεση του παρόντος διατάγματος.